Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 42/12/8807	Michalovce, 7.5.2012
EEČ : 2-66-128-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
 v zmysle Zákona o rodine, ako otec maloletej dcéry XXXXX, narodenej 06. 03. 2000, je povinný prispievať na jej výživu, pričom rozsah vyživovacej povinnosti mu bol určený právoplatným rozsudkom Okresného súdu XXXXX pod číslom 11C 136/2005 zo dňa 18. 10. 2005 tak, že na výživu maloletého dieťaťa má  prispievať sumou 33,19 € mesačne k rukám matky XXXXX, vždy do 20. dňa v mesiaci vopred, túto svoju povinnosť si v obci Suché, okres XXXXX a inde úmyselne pravidelne neplní, a tak za obdobie od mesiaca október 2010 doposiaľ dlhuje XXXXX na výživnom sumu 630,68 €,
Právna veta:
lebo zanikla trestnosť činu
Odôvodnenie:
  
Vyšetrovateľka PZ, Okresného riaditeľstva PZ, Odboru  kriminálnej polície XXXXX uznesením sp. zn. ORP-1135/OVK-MI-2011 z 12. 01. 2012  začala trestné stíhanie  pre prečin zanedbania povinnej výživy  podľa § 207 odsek 1, odsek 3 písmeno b) Tr. Zákona  a následne uznesením zo dňa 08. 03. 2012  vzniesla obvinenie XXXXX  pre prečin zanedbania povinnej výživy podľa § 207 odsek 1  Trestného zákona, na tom skutkovom základe, ako je  to vyššie  uvedené. 

 Po skončení vyšetrovania predložila vyšetrovateľka PZ spisový materiál s návrhom na zastavenie trestného stíhania pre vyššie uvedený prečin, z dôvodu uvedeného v  § 215 odsek 1 písmeno h) Trestného poriadku, pretože zanikla trestnosť činu, pre ktorý bolo trestné stíhanie začaté.

  Preskúmaním návrhu vyšetrovateľky PZ na zastavenie trestného stíhania a na vec sa vzťahujúceho spisového materiálu som sa s jej návrhom stotožnil.

Obvinený XXXXX uviedol, že  výživné pravidelne neplatil, avšak dňa 24. 03. 2012  a dňa 27. 04. 2012 zaslal manželke  sumu 597, 13 € a 33,96 €, čím vyrovnal celý svoj dlh za stíhané obdobie. 

Svedkyňa XXXXX, matka maloletej XXXXX  uviedla, že  obvinený XXXXX jej výživné za stíhané obdobie neplatil, pričom jej dlžil  okolo 17.000,- slovenských korún. Neplatením výživného dcéra netrpela núdzou. 

Na čísle listu 38 - 39 vyšetrovacieho spisu sú fotokópie bankových dokladov o zaplatení dlžného výživného obvineným na účet matky maloletej. 

Na čísle listu 40 je pripojený úradný záznam vyšetrovateľky PZ, z ktorého je zrejmé, že táto sa telefonicky kontaktovala s matkou maloletej, XXXXX, ktorá jej v telefonickom rozhovore potvrdila, že od obvineného obdržala dlžné výživné za stíhané obdobie v celom rozsahu. 

	Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

	Podľa § 86 písmeno a) Trestného zákona, trestnosť  trestného činu  zaniká  aj vtedy, ak  ide o trestný čin zanedbania povinnej výživy podľa § 207, ak trestný čin  nemal trvalo nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu. 

 Keďže otec dieťaťa si dodatočne splnil svoju vyživovaciu povinnosť v celom rozsahu a zanedbanie vyživovacej povinnosti nemalo trvalo nepriaznivé následky, bolo preto potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor